**KENYATAAN MEDIA**

**SUPERB 2020 KEMBALI MEMARTABATKAN IDEA USAHAWAN BUMIPUTERA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

KUALA LUMPUR, 23 Julai 2020 – Program Skim Usahawan Permulaan Bumiputera atau SUPERB yang dikendalikan oleh Unit Peneraju Agenda Bumiputera (TERAJU) kini kembali untuk siri ke-15. Majlis pelancaran SUPERB 2020 yang berlangsung di Le Meridien Hotel Kuala Lumpur telah dirasmikan oleh YB Datuk Seri Mohd Redzuan Bin. Mohd Yusof, Menteri di Jabatan Perdana Menteri (Tugas-Tugas Khas).

Dalam ucapan perasmiannya, Datuk Seri Mohd Redzuan berkata, ”Bagi edisi tahun 2020, SUPERB menekankan produk berinovasi dan model perniagaan yang kreatif. Ia selaras dengan keutamaan kerajaan untuk mengurangkan kadar pengangguran, memantapkan aktiviti perniagaan dan sekaligus menggalakkan peralihan perniagaan tempatan kepada e-dagang dan ekonomi gig.”

Katanya lagi, kerajaan juga optimis untuk menyemai inovasi digital dalam syarikat pemula niaga yang menjadi sebahagian usaha bagi memastikan mereka bersedia serta berdaya saing dalam era Revolusi Perindustrian Keempat (IR4.0) dan berdaya saing di peringkat global.

“Sebagai individu yang bergelar usahawan dan pernah melibatkan diri dalam bidang keusahawanan, saya amat memahami akan isu dan cabaran yang dihadapi komuniti usahawan - lebih-lebih lagi pasca COVID-19. Program seperti SUPERB membuka peluang untuk melahirkan lebih ramai usahawan muda dan secara langsung dapat meningkatkan kedudukan ekonomi Bumiputera,” kata Datuk Seri Mohd Redzuan.

SUPERB yang berasaskan pertandingan “*business pitching”* adalah untuk mengenalpasti usahawan permulaan Bumiputera dalam penghasilan produk yang kreatif dan inovatif dan perniagaan berdaya saing. Tema program SUPERB 2020 adalah berasaskan enam tema utama Wawasan Kemakmuran Bersama 2030 yang memfokus dalam menaikkan Cadangan 15 Aktiviti Pertumbuhan Ekonomi Utama (KEGA) iaitu ekonomi digital, revolusi perindustrian 4.0 (IR4.0), perusahaan sosial, ekonomi perkongsian, bidang seni & kreatif, kesihatan, inovasi makanan dan pertanian.

Sementara itu, Ketua Pegawai Eksekutif, Unit Peneraju Agenda Bumiputera (TERAJU), En. Md Silmi Abd Rahman berkata, “SUPERB adalah merupakan salah satu *flagship* program TERAJU dalam memperkasakan usahawan Bumiputera yang mempunyai idea bernas yang tuntas untuk diketengahkan bagi menyokong pertumbuhan keusahawanan negara ini. Justeru, meningkatkan penguasaan Bumiputera dalam ekonomi negara. Pada tahun ini, SUPERB dijangka menerima 1200permohonan dari seluruh negara melibatkan individu dan syarikat permulaan (*start-up*) Bumiputera.”

Sejak dilancarkan pada tahun 2014, SUPERB telah berjaya melahirkan 183 usahawan permulaan Bumiputera dan telah menyalurkan RM91.5 juta kepada usahawan permulaan ini bagi merealisasikan idea perniagaan mereka ke peringkat yang lebih tinggi.

SUPERB telah membantu usahawan Bumiputera merealisasikan idea perniagaan sehingga ada di antara mereka berjaya diiktiraf di peringkat antarabangsa. Semenjak 2014, program SUPERB telah melahirkan seramai 183 usahawan Bumiputera dengan jumlah peruntukan sebanyak RM144.5 juta. Pada tahun 2019, SUPERB menerima 1,179 permohonan dari seluruh negara dan seramai 26 pemenang SUPERB siri ke-14 telah mendapat geran pembangunan perniagaan.

Turut hadir pada majlis tersebut ialah para pemenang SUPERB edisi sebelum ini dan juga para media.

Usahawan yang berjaya di peringkat akhir SUPERB bagi permohonan yang berada di fasa pembentukan dan pembangunan idea atau prototaip akan berpeluang menerima geran pembangunan perniagaan berjumlah sehingga RM100 ribu. Manakala, perniagaan yang sudah berada di fasa pra-komersial atau penkomersialan berpeluang menerima geran pembangunan perniagaan sehingga RM500 ribu.

Permohonan bagi program SUPERB akan dibuka atas talian bermula 1 hingga 31 Ogos 2020. Siri jelajah *Road Pitch* SUPERB 2020 kali ini akan bermula di negeri Kedah, diikuti oleh Terengganu, Sabah, Sarawak dan berakhir di Kuala Lumpur. Pemohon boleh melayari laman sesawang : https://superb.teraju.gov.my/home untuk maklumat lanjut.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

[***MENGENAI TERAJU***](http://www.teraju.gov.my/?lang=en)

*TERAJU, Unit Peneraju Agenda Bumiputera, Agenda Bumiputera ditubuhkan pada tahun 2011 oleh Jabatan Perdana Menteri sebagai unit strategik yang berperanan untuk meneraju, memacu dan menyelaras penyertaan Bumiputera dalam ekonomi negara.*

*Kini, TERAJU merupakan agensi di bawah Kementerian Hal Ehwal Ekonomi dipacu berdasarkan lima teras di bawah Hala Tuju Transformasi Ekonomi Bumiputera 2.0 (BETR 2.0) – iaitu, memperkukuhkan modal insan, menggalakkan pekerjaan dan pendapatan bernilai tinggi, meningkatkan saham Bumiputera dan nilai ekuiti korporat, memperkukuh keusahawanan, serta meningkatkan pemilikan aset bukan kewangan.*

*Selain daripada sudut ekonomi, TERAJU juga berperanan dalam aspek kesejahteraan hidup seperti pendidikan, kesihatan, sosial dan budaya, hidup dalam persekitaran yang selesa dan dinamik, serta mengangkat martabat Bumiputera ke tahap yang lebih tinggi dengan penerapan aspek sosial melalui Transformasi Kesejahteraan Bumiputera (TKB).*

|  |
| --- |
| Untuk maklumat lanjut, sila hubungi:  Unit Komunikasi Korporat  Unit Peneraju Agenda Bumiputera (TERAJU)  Aras 5, Menara Surian, No. 1, Jalan PJU7/3  Mutiara Damansara, 47810 Selangor Darul Ehsan  T: +603 7839 8000 | F: +603 7839 100 | M: 012 400 7622  E: [mohd.sharkawi@teraju.gov.my](mailto:mohd.sharkawi@teraju.gov.my) | W: [www.teraju.gov.my](http://www.teraju.gov.my/) |